"ä÷ùú äãîå÷øèéú äîæøçéú"
==============================================
חזרתו של המשטר הפיאודלי…
לאור היום מבצעת הממשלה את שוד האדמות הגדול ביותר בתולדות המדינה תחת הכותרת  "עיגון זכויות חקלאים בקרקע" 

שוד הקרקעות
הממשלה מחלקת בימים אלה כ- 90% מקרקעות המדינה במתנה, חינם אין כסף, ל- 3% בלבד מאוכלוסיית המדינה – בני ובנות הקיבוצים, בני ובנות המושבים והחברות החקלאיות. חלוקת הקרקעות מקורה במחטף בחירות שערורייתי עליו מנצחים שר התשתיות, אריאל שרון ומנכ"ל מנהל מקרקעי ישראל, אבי דרכסלר,  הפועלים לטובתה של קבוצת לחץ קטנה של בעלי אינטרסים וכרישי נדל"ן. לפי ההסדר יקבלו אותן קבוצות אינטרס פיצוי על הקרקע שבעבר חכרו מהמדינה. הפיצוי נע בין 20% ל 60% מהקרקע שתינתן לקבוצות אלו כמעט בחינם, וזאת לאחר שעברה שינוי ייעוד – מדובר במתנה של מיליארדי דולרים הניתנת לאחוז זעום מאוכלוסיית המדינה.

רקע היסטורי
חלוקת הקרקעות ההיסטורית בישראל מאופיינת בחלוקה בלתי שוויונית של זכויות על קרקעות. אי שוויון זה מקורו, בין היתר, בניצול עמדות הכוח של מקבלי ההחלטות, אשר ידעו במהלך ההיסטוריה ההתיישבותית לבצר ולקדם את האינטרסים של הקבוצות והמגזרים להם השתייכו. מקבלי החלטות אלו דאגו בעיקר למקורביהם בקיבוצים, במושבים הוותיקים ובמושבות, וכך, יישובים שקמו לפני קום המדינה זכו לשטחים גדולים, בעוד שיישובים שקמו לאחר קום המדינה נהנו משטחים קטנים בלבד. חלוקה זו פגעה בעיקר בעולי שנות ה- 50, בני עדות המזרח, ולכן כל חלוקת הטבות כספיות היום אשר מוצאת את צידוקה בחלוקה ההיסטורית, מבוססת, בעצם, על אי צדק היסטורי וגורמת לשכפולו, העמקתו והנצחתו.

הסדר לא חוקי
הסדר "עיגון זכויות חקלאים בקרקע" מעניק אדמות מדינה לקיבוצים, למושבים ולחברות חקלאיות ל- 200 השנים הבאות. אדמות אלו אינן רכושם של קבוצות אלה, אלא הן אדמות לאום, אשר הוחכרו לחקלאים לשם עיבוד חקלאי בלבד ולזמן מוגבל. הפשרת הקרקעות מאפשרת לקבוצה צרה של בעלי אינטרס לקבל נכס לאומי, שמעולם לא היה בבעלותם החוקית, בשווי של מאות מיליארדי דולרים. ההחלטה על מסירת הקרקעות התקבלה בלא דיון ציבורי, תוך כדי התעלמות בוטה משיקולים של טובת הכלל, ובניגוד גמור לחוק יסוד מקרקעי ישראל, הקובע מפורשות, שאדמות המדינה אינן ניתנות לרכישה, אלא לחכירה בלבד.

והכל כרגיל - על חשבון החלשים…
התכנית השערורייתית רומסת ברגל גסה זכויות לגיטימיות של תושבי ותושבות עיירות הפיתוח, תושבי ותושבות הכפרים שהוקמו בשנות החמישים, בדווים וערבים. ההשתלטות על הקרקעות תבוא על חשבון האפשרות של יישובים אלו להתרחב ולהתפתח, והיא משכפלת את אי הצדק החברתי הקיים במדינה מיום הקמתה! הממשלה שטרפדה ביד גסה את "חוק הדיור הציבורי" ומנעה מהדיירים זכויות צודקות, מקדמת חוק שערורייתי זה. שוב, מוכח כי מוקדי הכוח במדינה, ביניהם מנהל מקרקעי ישראל (בו יושבים נציגים מטעם), החברות החקלאיות וכרישי הנדל"ן, מתנכרים לשכבות החלשות ודואגים לחשבון הבנק הפרטי שלהם בלבד. מחטף הקרקעות, אותו מתכוון שרון להעביר ערב הבחירות בצורה  חפוזה ורשלנית, יעשיר באופן חסר תקדים קבוצה מצומצמת של מקורבים, שיפעלו על פי אינטרסים צרים, ויהפכו לווסלים של המדינה. מסירת אדמות הלאום לבעלי האינטרסים תוביל לכיסוי המדינה בבטון ומלט תוך התעלמות מוחלטת משיקולי איכות הסביבה.

הקשת הדמוקרטית המזרחית - עמותת "שיח חדש"
ת.ד. 11518, תל-אביב 61115 טל. 03-5285811, פקס. 03-6296447
e-mail: hakeshet.geocities.com
http://www.geocities.com/CapitolHill/Congress/3716/